Lukas Malherbe is jou tipiese “verlore seun”. Ontnugter deur die besef dat hy nie ’n toekoms op die familiewynplaas het nie, vra hy sy erfporsie by sy pa en vat die pad na die Groot Stad – die plek van Groot Kanse en Groot Geld.
Hy het ’n aanvoeling vir die finansiële markte, en vir poker, waaraan die verleidelike Claire hom bekend stel. Sy winste met beide is groot. Maar hoe lank gaan sy geluk met geld en kaarte – en vroue – hou?
Die verhaal is oorbekend; die tragedie en verlies is rou vir elke nuwe gesin wat dit beleef. Meer as een seun of dogter verlaat die huis en beland op die verkeerde pad. Vir baie is daar ’n pa en ’n ma na wie hulle kan teruggaan; iemand wat sal sê: “Jy is ons kind.” Vir talle ander is daar nie.
Maar vir almal is daar hulle hemelse Pa wat altyd in die pad afgehardloop sal kom om hulle terug te verwelkom.
Die verhale in die Ou en Nuwe Testament handel nie in die eerste plek oor mense nie. Dit handel oor God, wat hierdie wêreld so hartstogtelik liefhet, dat Hy ons nooit kan los nie. Nou word God se storie in hierdie boek so vertel, met teksverwysings, dat die leser deur die oë van die mense in die Bybel vir God aan die werk kan sien.
NIKODEMUS was ’n intelligente man met ’n passie vir die waarheid. Hy was suksesvol en welvarend. Maar hy was ook ’n gewone man wat nie kon verstaan hoe God soveel onreg in sy tyd kon toelaat nie. Hy het getwyfel of Jesus enige verandering kan bewerk.
In sy soeke na antwoorde, praat Nikodemus met almal wat Jesus geken het. Dit verander op die ou end alles waarin hy geglo het. Dit sal ook jou lewe verander.
Soos ’n brullende leeu is ’n eindtydroman wat vertel van die laaste dae se afvalligheid, maar ook van die oorwinning van die geloof wat kom. Dit sal jou meesleur en saam met die hoofkarakter leer bid: “Kom, Here Jesus, ja, kom gou!” Want uiteindelik sal net Christus se wederkoms ’n einde aan die mag van die Bose kan bring.